ناس کورد-
وەزارەتى کارەباى حکومەتى هەرێم ڕایگەیاند، فەرمانبەرانى وەزارەتەکە دەخرێنە سەر کەرتى تایبەت و موچەکانیان لەلایەن ئەوانەوە پێیان دەدرێت، دواى ئەوەى دابەشکردنى کارەبا دەدرێتە کەرتى تایبەت.
وەزارەتەکە ئەمڕۆ چوارشەممە لە ڕاگەیەنراوێکدا کە دەست "ناس کورد" کەوتووە ڕایگەیاند، دابەشکردنی کارەبا بەرەو کەرتی تایبەت دەڕوات و چاوەڕوان دەکرێت لەم مانگەدا بڕیاری کۆتایی لەسەر بدرێت.
ئاماژە بەوەشکراوە، لە %70 فەرمانبەرانی کۆمپانیاکانی کەرتی تایبەت لە فەرمانبەرانی وەزارەتی کارەبا پێک دێن، بۆ نموونە ئەو فەرمانبەرانەی کە ئێستا لە بەشەکانی چاککردنەوە، هەمان کار دەکەن و مووچەکانیان بە پاراستنی مافی (ترفیع و علاوە) و خانەنشینی لە لایەن کۆمپانیاوە دەدرێت.
بەپێی ڕاگەیەنراوەکە، وەزارەتی کارەبا دوو هەزار و 700 کارمەندی گرێبەستی هەیە کە موچەکانیان 350 هەزار دینارێکە، بەڵام ئەوانە لە کۆمپانیاکان 500 هەزار دینار وەردەگرن.
ئەوەش خراوەتەڕوو، لە 44% کارەبای هەرێم بە فیڕۆ دەچێت. بە تێپەڕبوونی کات ئەم بڕە زیاتر دەبێت، لە ساڵی 2014 تا ئێستا هیچ کارمەندێک دانەمەزراوە و هەندێکیشیان مۆڵەتیان وەرگرتووە، نزیکەی ٧ ساڵە ئەم بۆشاییە پڕ نەکراوەتەوە و تواناییەکانیان دابەزیوە.
وەزارەتى کارەبا جەختدەکاتەوە، بە پێدانی دابەشکردنی کارەبا بە کەرتی تایبەت، بە فیڕۆدانی کارەبا کەمتر دەبێت و کاتژمێرەکانی پێدانی کارەباش زیاتر دەبێت.